**Változások a baromfi és sertés állatjóléti támogatások igénylésében**

Az állami támogatásokra vonatkozó uniós szabályozás korszerűsítésére irányuló átfogó uniós kezdeményezés keretében 2014. július 1-jével módosultak azon uniós szabályok is, amelyek alapján az Európai Bizottság korábban jóváhagyta a baromfi és sertés állatjóléti támogatások nyújtását. Ennek következtében a 2014-2020. időszakra vonatkozó uniós szabályok 2016-tól jelentős eljárási módosításokat eredményeznek a 139/2007. (XI. 28.) FVM rendelet szerinti baromfi állatjóléti és a 140/2007. (XI. 28.) FVM rendelet szerinti sertés állatjóléti támogatási programokban is. A legfontosabb módosítás az, hogy a baromfi és sertés állatjóléti támogatást igénylőknek a támogatási évet megelőző év decemberében, így a 2016. évi támogatási év kapcsán már **2015. december 7. és december 31**. között **támogatási kérelmet kell benyújtani** az MVH-hoz. A módosítások indokairól és tartalmáról bővebben a mellékelt anyagban olvashat.

\*\*\*

A Magyar Közlöny 189. számban, 2015. december 4-én kihirdetésre került a 139/2007. (XI. 28.) FVM szerinti baromfi állatjóléti és a 140/2007. (XI. 28.) FVM rendelet szerinti sertés állatjóléti támogatási programok legújabb módosítása, amelyet elsősorban az állami támogatásokra vonatkozó uniós szabályok 2014. július 1-jén hatályba lépő módosítása, mindenekelőtt az ún. ösztönző hatás elvének való megfelelés indokol.

Az ösztönző hatás elve alapján a támogatást nyújtó köteles meggyőződni arról, hogy kizárólag olyan tevékenységek kerülnek finanszírozásra a központi költségvetésből, amelyet a kedvezményezett a támogatás nélkül nem lenne képes, vagy hajlandó végrehajtani. Ennek érdekében az állami támogatásokra vonatkozó uniós szabályok – így a 2014/C 204/01 számú agrár-erdészeti iránymutatások is – előírják, hogy a leendő kedvezményezetteknek még a tevékenység megkezdése előtt támogatási kérelmet kell benyújtani a hatósághoz, amely tartalmazza a támogatással megvalósítani kívánt tevékenység legfontosabb adatait.

A baromfi és sertés állatjóléti támogatások esetében mindez azt jelenti, hogy a támogatást igénylőknek a 2016. évi baromfi és sertés állatjóléti támogatások igénybevételéhez **2015. december 7. és december 31**. között **támogatási kérelmet** kell benyújtani az MVH-hoz. Ebben a kérelemben meg kell jelölni a támogatási évben vállalni kívánt állatjóléti kötelezettségvállalásokat (jogcímeket) és az azokhoz tartozó állategységeket is. **Nagyvállalkozások**[[1]](#footnote-1) esetén pedig külön támogatási feltétel az is, hogy a támogatási kérelemhez csatolni kell az élelmiszerlánc-biztonsági és állategészségügyi hatáskörében eljáró megyei kormányhivatal a nagyvállalkozás támogatás igénybevételével előálló és a támogatás igénybevétele nélkül várható helyzetére vonatkozó igazolását arról, hogy a nagyvállalkozás részvétele a támogatási programban indokolt.

A támogatási kérelemről az MVH döntést hoz, amelyben az adott kedvezményezett vonatkozásában rögzítésre kerül a 2016. évben igényelhető baromfi, illetve sertés állatjóléti támogatás legmagasabb összege a kedvezményezett által a támogatási kérelemben megjelölt állatjóléti kötelezettségvállalások (jogcímek) és állategységek alapján. **Ezt követően a** **támogatás igénylésének rendje nem változik**, vagyis a kedvezményezettek a megszokott **negyedéves ütemben** nyújthatják be az MVH-hoz az aktuális negyedévi támogatások kifizetésére irányuló igényeiket. **Fontos azonban,** hogy a negyedéves kifizetési kérelemben **kizárólag a támogatási kérelemben megjelölt** és az MVH által jóváhagyott **tartási helyre**, illetve **tevékenységre** vonatkozó igények szerepelhetnek.

1. Nagyvállalkozás: az Európai Unió működéséről szóló szerződés 107. és 108. cikkének alkalmazásában a mezőgazdasági és az erdészeti ágazatban, valamint a vidéki térségekben nyújtott támogatások bizonyos kategóriáinak a belső piaccal összeegyeztethetőnek nyilvánításáról szóló, 2014. június 25-i 702/2014/EU bizottsági rendelet I. mellékletében meghatározott KKV-kritériumokat nem teljesítő vállalkozás. [↑](#footnote-ref-1)